La Terrassa d’Estiu obri per a rebre el millor cinema d’estrena
2025-07-24

Les primeres calors ja han fet acte de presència a Burjassot i, a partir d’ara, què millor que gaudir de pel·lícules d’estrena….però a la fresca de l’Auditori del Casa de Cultura. Així, la Terrassa d’Estiu obri les seues portes a una nova temporada dimecres que ve 30 de juny amb la pel·lícula “Un lugar tranquilo II”, també el dijous 1 i el divendres 2 de juliol, els tres dies en una única sessió, a les 22:30h. El dissabte 3 i el diumenge 4 no hi haurà sessions de cinema per haver-hi activitat associativa i fallera a l’Auditori.

Així, llevat que es programe algun altre acte o activitat cultural a l’Auditori, la Terrassa d’Estiu oferirà programació de cinema de dimecres a diumenge i, al llarg del mes de juliol, els espectadors i espectadores tindran l’oportunitat de gaudir de les pel·lícules “Spirit”, “Operación Camarón”, “En un barrio de Nueva York”, “A todo tren destino Asturias”, “Peter Rabbit” i “Descarrilados”.

La pel·lícula que inaugura l’Escola d’Estiu 2021, “Un lugar tranquilo II” torna amb la família Abbot que, després dels fatals esdeveniments succeïts en la primera part, ha d’enfrontar-se als perills del món exterior mentre lluiten en silenci per sobreviure. Forçats a aventurar-se en el desconegut, prompte s’adonen que les criatures que cacen orientades pel so, no són l’única amenaça que aguaita més enllà del camí d’arena.

Com és habitual, les entrades per a gaudir de les estrenes de la Terrassa d’Estiu, a un preu únic de quatre euros, i es podran adquirir telemàticament en CINEMA TÍVOLI . La taquilla de l’Auditori obrirà aproximadament una hora abans de l’inici de les projecció.